IBhayibhile yam yoKwenza nokuFunda INcwadi-3

Ukuzalwa kukaYesu
UYesu emtshatweni
UmSamariya olungileyo
UYesu uzolisa isaqhwithi
UYesu noZakeyi
UYesu uvukile ekufeni

bible society
of south africa

© Bible Society of South Africa 2020

Ukuzalwa kukaYesu

UJosefu noMariya baphuma kwidolophu iNazarete, baya kwidolophu eyiBhetelehem.

Ukufika kwabo eBhetelehem kwakungekho ndawo endlwini yabahambi.

EBhetelehem uMariya wazala unyana wakhe wamazibulo.

Umsongele eziqhiyeni, wamlalisa emkhumbini wesitali.

Kwakukho abelusi kwakweso sithili, behlala ezindle.

Babelinda imihlambi yabo ebusuku.

Abelusi babona isithunywa seNkosi simi ngakubo.

Ubuqaqawuli beNkosi bababengezelela ngeenxa zonke. Baza boyika kakhulu.

Isithunywa sathi kubo: “Musani ukoyika! Ndinizisele iindaba ezimnandi zovuyo olukhulu.

“Namhlanje kuzelwe uYesu eBhetelehem. Yena nguMsindisi onguKrestu iNkosi.

Nofumana usana, lusongelwe eziqhiyeni, lulule emkhumbini wesitali.”

Makadunyiswe uThixo kweliphezulu!

Ngequbuliso kwabakho inkitha yezithunywa zezulu, idumisa isithi:

“Makadunyiswe uThixo kweliphezulu! Makube luxolo emhlabeni kubantu abamkholisayo.”

Zemka izithunywa, zaya ezulwini.

Baza abelusi abo bathi omnye komnye: “Masihambe siye eBhetelehem, siyibone le nto ihlileyo.”

Bakhawuleza ke baya, bafika kuMariya noJosefu. Balubona usana lulele emkhumbini wesitali.

Kwafika iingcali zeenkwenkwezi, zivela empumalanga, zisithi: “Uphi na lo kumkani uzelweyo? Sibone inkwenkwezi yakhe empumalanga. Ke size kumnqula.”

Inkwenkwezi yazikhokela iingcali, de yaya kuma phezu kwendawo abekuyo umntwana lowo. Zakuyibona inkwenkwezi, zavuya gqitha.

Iingcali zeenkwenkwezi zingenile endlwini, zambona umntwana enoMariya unina, zaza zaqubuda zamnqula.

Zavula iingxowa zazo, zanikela kumntwana ngezipho. Kwakukho igolide, nentlaka yokuqhumisa, nentlaka yokuqhola.

UYesu emtshatweni

Kwabakho umtshato eKana. Unina kaYesu wayekho kuloo mtshato.

UYesu nabafundi bakhe babemenyiwe nabo.

Baphelelwa yiwayini.

Unina kaYesu wathi kuye: “Baphelelwe yiwayini.”

UYesu wathi kuye: “Mama, khawuyeke. Ixesha lam alikafiki.”

Waza unina kaYesu wathi kwizicaka: “Kwenzeni konke anixelelayo.”

Kwakukho imiphanda yelitye emithandathu.

UYesu wathi kwizicaka: “Zalisani le miphanda ngamanzi.” Izicaka zayizalisa.

UYesu ke wathi kwizicaka: “Yikhani ngoku, nise kwinjoli.” Zenjenjalo ke.

Yaza injoli yawangcamla amanzi. Kanti amanzi ajikwe aba yiwayini.

Injoli yayingazi apho ivela khona le wayini. Injoli ke yambiza umyeni, yathi kuye:

“Idla ngokukhutshwa kuqala iwayini elungileyo. Kodwa wena uyigcine kwada kwangoku eyona wayini ilungileyo.”

Lo mqondiso wakhe wokuqala uYesu wawenza eKana.

Ke ngoko abafundi bakhe bakholwa kuye.

UmSamariya olungileyo

Ngenye imini uYesu wayethetha nabantu.

Ke indoda ethile yambuza isithi: “Ngubani ummelwane wam?”

Ke ngoko uYesu wabenzela umzekeliso.

Umntu othile wayehamba endleleni.

Wahlaselwa zizihange.

Zamhluba izambatho zakhe, zamngxwelerha.

Zamshiya esecicini lokufa, zemka.

Kwakukho umbingeleli owayehamba kwaloo ndlela.

Akumbona loo mntu, wacezela phaya.

Kwangokunjalo ke kwafika umntu owayengumncedisi endlwini kaThixo.

Naye uthe akumbona loo mntu, wacezela phaya.

Ke umSamariya othile owayeseluhambeni wafika kuye.

Akumbona wavelana naye, wasondela.

Wawabopha amanxeba akhe, ewagalela ioyile newayini.

Wamkhwelisa kwidonki yakhe.

Wamsa kwindlu yabahambi.

Wamonga.

Ukumka kwakhe ngengomso, urhole imali. Uyinike umnini-ndlu, wathi kuye: “Uze umonge. Nento othe wadleka yona ngaphezu koku ndoyihlawula ekubuyeni kwam.”

Waqhuba uYesu wathi: “Khawutsho ke, nguwuphi kwabo bathathu owaba ngummelwane walowo wagaxeleka ezihangeni?”

Yaphendula loo ndoda yathi: “Ngulowo waba novelwano.”

Waza uYesu wathi kuyo: “Hamba uye kwenjenjalo ke nawe.”

UYesu uzolisa isaqhwithi

UYesu waya kukhwela esikhitshaneni.

Babekho nabafundi bakhe.

Banduluka besiya ngaphesheya.

Ekuhambeni kwabo uYesu walala ubuthongo.

Kwehla isaqhwithi elwandle apho.

Isikhitshana sazala ngamanzi, baba sengozini.

Kodwa uYesu wayesalele ubuthongo.

Baza abafundi bamvusa uYesu, besithi: “Safa! Nkosi, sisindise!”

UYesu wathi kubo: “Kutheni na ukuba noyike kangaka?”

Wavuka ke uYesu, wawukhalimela umoya.

Wathi kulo ulwandle: “Yithi cwaka, uzole.”

Wadamba umoya, kwabakho ukuzola okukhulu.

Abafundi babesoyika bemangalisiwe.

Bathi omnye komnye: “He bethu, ngumntu onjani lo? Ude alulanyelwe ngumoya nangamanzi!”

UYesu nabafundi bakhe bahamba ngesikhitshana, baya ezweni elikhangelene nabo.

UYesu noZakeyi

Kwakukho indoda ebizwa ngokuba nguZakeyi.

Yayisaziwa ngabantu bonke.

Le ndoda uZakeyi yayisisityebi. Yayihlala eJeriko.

Abantu babemthiyile uZakeyi, kuba ebengumqokeleli-rhafu.

UZakeyi wayeqokelela imali ebantwini.

Le mali wayeyinika abaphetheyo.

Ngenye imini uYesu waya eJeriko, apho uZakeyi wayehlala khona.

UZakeyi wayefuna ukubona uYesu.

Kodwa uZakeyi wayemfutshane ngesithomo. Wasithwa ngabanye abantu, akaba nako ukumbona UYesu.

Wabaleka ke uZakeyi, waya ngaphambili, wafika emthini.

Ke wakhwela emthini ukuze ambone uYesu.

Akufika kuloo ndawo, wakhangela phezulu uYesu, wathi kuye:

“Zakeyi, khawuleza uhle. Namhlanje ndimelwe kukuba lundwendwe lwakho.”

Wakhawuleza ke wehla uZakeyi.

UZakeyi wamamkela uYesu endlwini yakhe.

UZakeyi wayevuya kakhulu.

Bakuyibona loo nto, bakhalaza bonke.

Babesithi: “UYesu uye kungena endlwini yomntu ongumoni.”

Waphakama uZakeyi, wathi kuYesu:

“Nkosi, isiqingatha sempahla yam ndisinika amahlwempu.

Ukuba ndidle into kabani ngokumqhatha ndombuyisela kane.”

Ke uYesu wathi kuye: “Namhlanje lufikile usindiso kule ndlu. Kaloku ndifikele ukufuna abantu abalahlekileyo, ndibasindise.”

Hayi ke ngoku ukuvuya kukaZakeyi!

UYesu uvukile ekufeni

UYesu nabafundi bakhe baya kwisitiya.

UYesu uthandaze wathi: “Bawo, makungabi kokuthandwa ndim, makube kukuthanda kwakho.”

Wathi gqi uJudas, ehamba nendimbane, inamakrele neentonga.

Bambamba ke uYesu, bamsa kumbingeleli omkhulu.

Umbingeleli omkhulu wambuza uYesu esithi: “Unguye na uNyana kaThixo?” Wamphendula uYesu esithi: “Ndinguye.”

Umbingeleli omkhulu ke wathi kwiBhunga: “Nithini nina? Makathiweni uYesu?”

Baphendula bathi: “Ufanele ukufa.”

Bemka ke noYesu, bamnikela kuPilato. UPilato yena unikele uYesu kumajoni athile.

Amajoni ahlekisa ngoYesu. Aluka isithsaba sameva, amthi jize ngaso entloko.

Amajoni ke asa uYesu kwindawo ekuthiwa yiGolgota. Oko kukuthi iNdawo yoKhakhayi.

Amajoni ambethelela emnqamlezweni uYesu.

UMariya, unina kaYesu, wayemi ngasemnqamlezweni. Wayemi kunye noYohane. UYesu wayemthanda uYohane.

UYesu wathi kunina: “Mama, nanko unyana wakho.” Waza uYesu wathi kuYohane: “Nanko umama wakho.” Ukususela ngelo xesha uYohane wamthathela emzini wakhe unina kaYesu.

UYesu ke wakhala ngezwi elikhulu, waphuma umphefumlo.

Bawuthula umzimba kaYesu emnqamlezweni, bawubeka engcwabeni elixholwe eliweni.

Baqengqa ilitye elikhulu, balivala ngalo ingcwaba.

Kusasa ngeCawe abafazi abathile baya engcwabeni. Babona ukuba elo litye liqengqiwe lesuka engcwabeni. Kodwa umzimba kaYesu wawungekho.

Isithunywa sasezulwini sathi kubafazi: “UYesu uvukile ekufeni. Yiyani kubaxelela abafundi bakhe.”

Kwangaloo mini abafundi ababini babesiya e-Emawusi. Babethetha ngako konke okwakuthe kwenzeka. Babematshekile.

UYesu wasondela, wahamba nabo.

UYesu ke wabaxelela ukuba wayemelwe kukufa.

Basondela ke kuloo dolophana babesiya kuyo. Bamcela uYesu besithi: “Hlala nathi.”

Wangena ke uYesu, wahlala etafileni, ukuze atye kunye nabo. Wathatha isonka, wabulela, wasiqhekeza, wabanika. Aqabuka amehlo abo, bamazi ukuba unguYesu. Wathi shwaka yena kubo.

Basuka kwangelo lixa, babuyela eJerusalem.

Babalisela abafundi bakaYesu, besithi bambonile.

Besazithetha ezi zinto uYesu ngenkqu wema phakathi kwabo.

UYesu wathi kubo: “Ndim ngenkqu.”

Baba novuyo olukhulu.

Babesazi ukuba uYesu uvukile ekufeni.

IBhayibhile yam yoKwenza nokuFunda INcwadi-3

IsiXhosa Literacy Programme
First digital edition 2020

© Bible Society of South Africa 2020

Illustrations © Bible Society of South Africa 1985
Illustrations by Annie Vallotton

All rights reserved. No part of this book may, without prior written permission of the copyright holder, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.

Published by the Bible Society of South Africa
P O Box 5500, Tyger Valley 7536, Bellville

www.biblesociety.co.za

Epub-format: ISBN 978-0-7982-2398-0
PDF-format: ISBN 978-0-7982-2397-3